करप्शन, रोजगार और लॉ एंड ऑर्डर का शोर....मगर 42% दलित वोटरों के हाथ जीत की डोर
Punjab Jalandhar Lok Sabha (MP) By Election 2023 Ground Report Update यहां साफ है कि चुनावी शोर जो भी हो, लेकिन पंजाब की दलित लैंड दोआबा में हार-जीत का फैसला कुछ अलग होगा। यह फैसला यहां के दलित वोटर करेंगे। कैसे...इसके बारे में आपको कुछ आंकड़े बताते हैं।
जालंधर लोकसभा उपचुनाव का प्रचार आखिरी दौर में है। राज्य की आम आदमी पार्टी (AAP) सरकार अपनी उपलब्धियां गिना रही है। सरकार को लगता है कि विरोधियों को जेल भेजने की बातों पर लोग तालियां बजा रहे हैं तो निश्चित ही वोटर प्रभावित होंगे।
वहीं विपक्षी दल कांग्रेस, अकाली दल और भाजपा खामियां गिनवा रहे हैं। उन्हें लगता है कि लॉ एंड ऑर्डर संभालने में फेल्योर और सरकार चलाने के काबिल न होने के आरोप पर वोटर उन्हें वोट देंगे।
मगर इस चुनावी शोरगुल के बीच हार-जीत के असल समीकरण क्या हैं?। वह कौन सा दांव है, जो जीत दिलाएगा?। जीत के लिए सियासी गोटियां कहां फिट की जा रही हैं।
दैनिक भास्कर ने जब इसकी ग्राउंड रिएलिटी चेक की तो पता चला कि चुनावी शोर जो भी हो, लेकिन पंजाब में दलित लैंड कहलाने वाले दोआबा के सबसे बड़े जिले जालंधर में हार-जीत का फैसला दलित वोटर करेंगे। कैसे...इसके बारे में आपको कुछ आंकड़े बताते हैं।
आगे पढ़ने से पहले पिछले चुनाव का रिजल्ट देखिए...
जालंधर लोकसभा सीट दलित वोटर बाहुल्य है। जालंधर लोकसभा सीट के तहत आती 9 विधानसभा सीटों पर 16 लाख 21 हजार से ज्यादा वोटर हैं। इनमें से 42% दलित समाज से हैं, जो रविदासिया व रामदासिया समेत आदि धर्मी समुदाय से आते हैं। इसी वजह से यहां विधानसभा की 9 में से 4 सीटें रिजर्व हैं।
दलित वोटरों में सबसे ज्यादा रविदासिया समाज से हैं। विधानसभा की जो 4 सीटें रिजर्व हैं, उनमें हार-जीत का फैसला इसी समाज के वोटर ही करते हैं। रविदासिया समाज का सबसे बड़ा धार्मिक स्थल डेरा सचखंड बल्लां जालंधर में ही है।
यहां डेरा सचखंड बल्लां का रोल अहम रहता है। हालांकि डेरे ने कभी सीधे तौर पर किसी एक राजनीतिक दल को समर्थन नहीं दिया। उनके पास वोट मांगने के लिए नेताओं की कतारें जरूर लगी रहती हैं।
जालंधर उपचुनाव के रण में AAP और BJP ने कैंडिडेट इंपोर्ट किए
जालंधर का ये उपचुनाव कैंडिडेट के लिहाज से भी रोचक है। संगरूर में एक सरपंच को टिकट देकर हार झेलने वाली आम आदमी पार्टी ने उस गलती से सबक लेते हुए यहां अपने किसी नेता या वालंटियर पर भरोसा नहीं जताया। चुनाव से ऐन पहले पार्टी में आने वाले कांग्रेस के पूर्व MLA सुशील रिंकू को टिकट दी गई।
BJP ने भी लोकल नेताओं को टिकट के काबिल नहीं समझा। उसने पूर्व अकाली MLA इंदर इकबाल अटवाल को पार्टी में लाकर उन्हें कैंडिडेट बनाया। इंदर लोकसभा के पूर्व डिप्टी स्पीकर और जालंधर सीट से अकाली दल के टिकट पर 2019 का लोकसभा चुनाव लड़ चुके चरणजीत अटवाल के बेटे हैं।
कांग्रेस ने यहां से अपने दिवंगत सांसद संतोख सिंह चौधरी की पत्नी कर्मजीत कौर को उम्मीदवार बनाया। चौधरी की राहुल गांधी की भारत जोड़ो यात्रा के दौरान हार्ट अटैक से मौत हो गई थी। लोकसभा चुनाव से 11 महीने पहले इस सीट पर उपचुनाव की वजह भी यही घटना है।
अकाली दल ने भी लोकल नेताओं को नजरअंदाज कर नवांशहर जिले की बंगा सीट के MLA डॉ. सुखविंदर सुक्खी को टिकट दी है। बसपा भी अकाली दल के साथ गठजोड़ की भागीदार है।
जालंधर लोकसभा हलके की 9 विधानसभा सीटों की मौजूदा स्थिति...
क्या संगरूर की तरह मूसेवाला फैक्टर काम करेगा?
इसकी गुंजाइश कम है। संगरूर लोकसभा सीट जाट डोमिनेंट थी। मूसेवाला का कत्ल भी चुनाव से कुछ वक्त पहले हुआ जिससे लोगों में AAP के प्रति नाराजगी रही। उसके मुकाबले जालंधर में 48% एरिया अर्बन है। सरकार भी हत्याकांड से पर्दा उठा चुकी है। चार्जशीट पेश हो चुकी है। घटना को इसी महीने एक साल भी पूरा हो रहा है।
हालांकि मूसेवाला के पिता बलकौर सिंह और मां चरण कौर अपने बेटे की सिक्योरिटी लीक करने वालों पर कार्रवाई की मांग को लेकर यहां डटे हुए हैं।
जानिए .. 4 बड़ी पार्टियां क्या दांव खेल रही
AAP का पूरा फोकस राज्य में अपनी सरकार के कामकाज पर है। पार्टी सुप्रीमो अरविंद केजरीवाल और CM भगवंत मान लोगों को उपलब्धियां बता रहे हैं। जिसमें करप्शन पर एक्शन और मुफ्त बिजली का वादा पूरा करने का दावा किया जा रहा है। आप का दावा है कि राज्य में 75 लाख में से 61 लाख घरों के बिजली बिल जीरो हो गए।
करप्शन पर कार्रवाई को AAP ने कांग्रेस नेताओं से जोड़ रखा है। करीब 29 हजार सरकारी नौकरियां देने का दावा किया जा रहा है। केजरीवाल ये भी कह रहे हैं कि राज्य में उनकी सरकार है। सांसद भी हमारा हुआ तो काम आसानी से होंगे।
चुनौती: AAP संगरूर लोकसभा उपचुनाव हार गई थी जो भगवंत मान के CM बनने के बाद खाली हुई थी। AAP के सामने इस बार प्रतिष्ठा बचाने का सवाल है। इसके साथ ही 1-1 हजार प्रति महीने की गारंटी पूरी न होने से महिलाएं भी नाखुश हैं। उनकी नाराजगी भी झेलनी पड़ सकती है।
कांग्रेस का पूरा फोकस AAP सरकार का विरोध है। कांग्रेस राज्य में लॉ एंड ऑर्डर बिगड़ने का आरोप लगा रही है। सरकार में पंजाबियों को छोड़ बाहरी लोगों की नियुक्ति के दावे कर रही है।
चुनौती: कांग्रेस के सामने गढ़ बचाने की चुनौती है। पिछली 4 बार से कांग्रेस लोकसभा की ये सीट जीत रही है।
अकाली दल का मुख्य मुद्दा सरकार का विरोध है। हालांकि वह पंथक एजेंडा भी चला रहे हैं जिसमें खुद के क्षेत्रीय दल होने और सिख हितैषी पार्टी होने का दावा कर रहे हैं। अकाली दल भी सरकार के भीतर करप्शन और बाहरी लोगों की नियुक्ति का मुद्दा उठा रहा है।
चुनौती: अकाली दल इस वक्त पंजाब की राजनीति के हाशिए पर पहुंच चुका है। यहां से जीते तो फिर से खड़े होने का मौका मिलेगा।
BJP का पूरा फोकस केंद्र में सरकार होना है। भाजपा शहरी क्षेत्र में प्रधानमंत्री नरेंद्र मोदी के नाम पर ही वोट मांग रही है। राज्य में लॉ एंड ऑर्डर न संभाल पाने का आरोप भी AAP पर लगाया जा रहा है।
चुनौती: अकाली दल के साथ छोड़ने के बाद BJP खुद को एस्टेब्लिश करने की चुनौती से जूझ रही है। यहां जीते तो अगले साल होने वाले आम चुनाव में बड़ा दांव खेल सकती है।
अब जानिए... पार्टी उम्मीदवारों के प्लस-माइनस पॉइंट्स...
जालंधर लोकसभा सीट का 71 साल के हार-जीत का इतिहास...
ये खबरें भी पढ़ें:- 
जालंधर में AAP कार्यकर्ता आपस में भिड़े:रोड शो के दौरान जमकर चले लात-घूंसे; पुलिस खड़ी होकर तमाशा देखती रही 
जालंधर में आम आदमी पार्टी के रोड शो के दौरान कानून व्यवस्था ढेर होती दिखी। शक्ति प्रदर्शन के लिए निकाले गए रोड शो के दौरान कार्यकर्ता आपस में ही भिड़ गए। युवकों में जमकर लात घूंसे चले। वहां पर पुलिस भी मौजूद थी, लेकिन वह खड़ी होकर तमाशा देखती रही (पूरी खबर पढ़ें)
जालंधर उपचुनाव में 'मूसेवाला की एंट्री':माता-पिता बोले- बेटे को मारने वाले आसपास घूमते रहे, पता नहीं चला; सरकार को सब पता था 
जालंधर लोकसभा उपचुनाव में शुक्रवार को पंजाबी सिंगर 'सिद्धू मूसेवाला की एंट्री' हो गई। मूसेवाला के लिए इंसाफ यात्रा शुरू की गई। उनके माता और पिता बलकौर सिंह बड़ा पिंड (फिल्लौर) और रुड़का कलां से जस्टिस फॉर सिद्धू मूसेवाला मार्च निकालने के लिए पहुंचे (पूरी खबर पढ़ें)